הוועדה לביטחון לאומי, כנסת 25, פרוטוקול מספר 102, 2024-01-08 00:00

צביקה פוגל: בוקר טוב, אנחנו ביום ה-94 ל"חרבות ברזל"

צביקה פוגל:  אני יכול לומר לכם כמי שקורא את המידע המופץ בגלוי וכמי שיודע לנתח קצת את המצב הזה אחרי כל כך הרבה שנות שירות שהייתי שם, אני יכול להגיד בלא מעט גאווה שמערכת הביטחון ביהודה ושומרון, בעזה ובלבנון עושה עבודה מדהימה, באמת משהו שמותר לנו להתגאות בו

צביקה פוגל:  עזבו רגע את כל רעשי הרקע שנשמעים מכל מיני מקומות

צביקה פוגל:  הם פחות חשובים

צביקה פוגל:  בסופו של דבר יש לנו חיילים ומפקדים מדהימים שנלחמים שם ועושים פעילות מבצעית יוצאת דופן

צביקה פוגל:  רק כשתיגמר המלחמה אני מעריך שכולם יבינו עם מה התמודדנו

צביקה פוגל:       אני אתן לכם מושג חדש שתוכלו לאמץ אותו

צביקה פוגל:  זאת לא עיר תחתית מתחת לעזה, זאת מדינה תחתית

צביקה פוגל:  מה שיש שם זה הרבה יותר גדול מעיר

צביקה פוגל:  עם הדבר הזה צריך להתמודד

צביקה פוגל:  תנסו לחשוב רגע על מדינת עזה מעל פני האדמה ומדינת עזה מתחת לפני האדמה

צביקה פוגל:  זה משהו מאוד מאתגר והצבא לומד כל הזמן איך להתגבר על הדברים האלה, ועושה את זה בצורה מדהימה יחד עם כוחות הביטחון האחרים

צביקה פוגל:  במקומות האחרים אנחנו עושים פעילות ענפה

צביקה פוגל:  אם אני מאמין, ואני מאמין למה שאומרת הממשלה היום, אנחנו באמת לא מתכוונים להניח את החרב עד שלא נסיים באמת להסיר את האיום הקיומי מעלינו, אז אנחנו כנראה נמשיך לספור ימים וחודשים עד לסיום המלחמה הזאת, אבל אם זה יימשך בקצב ובצורה הזאת, תהיה לנו סיבה טובה להיות גאים במה שקורה

צביקה פוגל:  היה לי חשוב להתחיל עם זה כי אנחנו הולכים עכשיו לנושא אחר, אז שלא נשכח את הפרופורציות בהם אנחנו חיים, ומציאות של מה שנקרא שגרת מלחמה, שזה משהו שאני לא יודע איך מתרגמים אותו, אבל בסדר

צביקה פוגל:      לענייננו, לפני קצת למעלה מחמישה חודשים אישרנו את החוק למניעת אלימות במשפחה, מה שנהוג לקרוא בציבור חוק האיזוק האלקטרוני

צביקה פוגל:  כשחוקקנו את החוק הזה וקראנו אותו בקריאה שנייה ושלישית במליאה, קבענו שיש שנה להכנות ואחרי זה החוק הזה הוא הוראת שעה והוא יקוים במשך שלוש שנים

צביקה פוגל:  ננסה ללמוד בשלוש שנים האלה מה נכון, מה לא נכון, מה אנחנו עושים טוב, מה אנחנו עושים פחות טוב כדי שגם נוכל לתקן את זה ולקבוע אחרי זה את החוק באופן קבוע

צביקה פוגל:       אני חשבתי, דווקא בגלל שאנחנו במלחמה ואני יודע מה העומס שקיים על כלל המערכות, ותרשו לי לומר, ובמיוחד על שירות בתי הסוהר, אני נמצא שם לאחרונה לא מעט, והשירות הזה עושה היום משימות מבצעיות לכל דבר והוא שותף ללחימה בצורה יוצאת דופן עם הרבה מאוד פעילות שאנחנו את חלקה לא יודעים ואת חלקה נלמד רק בעתיד בעיקר בהיבט המודיעיני והמידע שמגיע מהאסירים ומועבר לכוחות בשטח וחוסך חיי אדם, אז חשבנו לנכון לקרוא לכולם לכאן ולראות איפה אנחנו נמצאים נכון לרגע זה, איפה יש קשיים שאנחנו יכולים או צריכים להתערב כדי לתת לזה מענה, כי בעוד שבעה חודשים, קצת פחות, החוק צריך להיכנס לתוקפו ואנחנו צריכים להתחיל לבצע את המשימה הכול כך חשובה שלקחנו על עצמנו

צביקה פוגל:       הדיון הזה יתקיים עד 11:45 לכל היותר

צביקה פוגל:  אנחנו נתחיל עם סקירה של שירות בתי הסוהר ואחרי זה נשמע את שאר הגורמים כדי להבין איפה אנחנו עומדים

צביקה פוגל:  כל מי שמרגיש שיש צורך בלדחוף משהו או לעזור במשהו, אז אנחנו פה ביחד

צביקה פוגל:  אני שמח שחבר הכנסת נאור שירי נכנס כי באמת בעניינים האלה אין לא אופוזיציה ולא קואליציה

צביקה פוגל:  לכולנו יש עניין אחד, לדחוף את העסק הזה כדי שהוא יקרום עור וגידים

צביקה פוגל:      שירות בתי הסוהר, כינרת, בבקשה

כינרת צימרמן: בוקר טוב, עו"ד כינרת צימרמן משירות בתי הסוהר, לשכה משפטית

כינרת צימרמן:  שירות בתי הסוהר קיבל את המשימה באוגוסט 2023

כינרת צימרמן:  אני רוצה להזכיר פה שמראש המשימה לא הייתה לפתחו של שירות בתי הסוהר

כינרת צימרמן:  תוך כדי עבודה על העברת החוק הזה בכנסת המשימה הועברה לשירות בתי הסוהר

כינרת צימרמן:  תוך כדי הדיונים וגם עוד לפני שהחוק עבר לשירות בתי הסוהר, בעצם טווח הזמן שדובר בתזכיר המקורי היה שנה עם אפשרות להאריך בעוד שישה חודשים בצו

כינרת צימרמן:  בוועדה הוחלט לשנות את האפשרות להאריך בעוד שישה חודשים, לחקיקה, אבל ההארכה הייתה מראש של משהו כמו 18 חודשים להפעלת החוק, וזה עוד היה לפני שהמשימה הועברה אלינו ועוד לפני שאר הדברים שקרו בדרך, שגם אדוני דיבר עליהם בתחילת דבריו

כינרת צימרמן:       ברגע שהמשימה הועברה לשירות בתי הסוהר הוקם צוות שבנוסף לתפקידים האחרים שחברי הצוות מילאו או ממלאים גם היום, נדרש לנושא הזה לבניית תורת הפעלה, מציאת פתרונות לפערים שעולים

כינרת צימרמן:  הצוות הזה עבד במרץ בחודשים אוגוסט וספטמבר בשיתוף עם המשרד לביטחון לאומי

כינרת צימרמן:  התקיימו שלוש ישיבות עם המשרד ועם גורמים חיצוניים לראות איך אנחנו מקדמים את זה

כינרת צימרמן:  אני אגיד שקיבלנו את העבודה שנעשתה במשרד

כינרת צימרמן:  חשוב להגיד שבגלל השינוי בתפיסת ההפעלה שהוא שינוי מהותי, הוא לא שינוי מינורי, הוא שינוי מהותי איך שתפיסת ההפעלה הזאת הייתה בעבודה על החוק ובעבודה שנעשתה במשרד, ובין העבודה שבעצם הייתה צריכה להתבצע על ידי שירות בתי הסוהר ברגע שזה הועבר אלינו

כינרת צימרמן:  שינוי מהותי אולי בעובדה שהחוק אמור להיות מבוצע על ידי עובדים של שירות בתי הסוהר במובן הבסיסי, לא בתפקידי סוהרות אבל בתפקידים שונים שהם עדיין עובדים של שירות בתי הסוהר

כינרת צימרמן:  זה אומר גיוס, זה אומר תפיסת הפעלה שונה לגמרי של איך זה אמור להתבצע, לכן תפיסת ההפעלה הייתה צריכה להיבנות מהתחלה

כינרת צימרמן:  הרבה מאוד דברים שלכאורה כבר נעשתה עליהם עבודה, היה צריך להתחיל מאפס

כינרת צימרמן:       במסגרת העבודה הייתה כוונה והיה אפילו אישור לצאת למשלחת לראות איך הדבר הזה עובד בחוץ לארץ במדינות שכבר מפעילות את זה במשך הרבה שנים, מדינות שמפעילות את זה בתקופה יותר קצרה, אבל במודל מאוד דומה למודל בחקיקה, זאת אומרת שזה מבוצע לא על ידי גופים אזרחיים, לא על ידי מיקור חוץ אלא דווקא על ידי גופי אכיפה

כינרת צימרמן:       המשלחת הייתה אמורה לצאת בתחילת נובמבר

כינרת צימרמן:  מן הסתם אחרי ה-7 באוקטובר בוודאי שלא יצאה שום משלחת אבל שירות בתי הסוהר כמו שנאמר פה, נדרש למשימות חירום

כינרת צימרמן:  בחודשיים הראשונים במיוחד עבד במתכונת חירום

כינרת צימרמן:  כל המשימות וכל תשומת הלב הייתה לטובת המאמץ המלחמתי

כינרת צימרמן:  נאמר בוועדות אחרות אבל אפשר גם להגיד את זה כאן, שירות בתי הסוהר מחזיק כיום מעל ל-4,000 אסירים ועצורים נוספים מעל מה שהיינו ביום עובר לפרוץ המלחמה

כינרת צימרמן:  נדרשו גם הרבה פעולות חקיקה של חירום

כינרת צימרמן:  כל הקשב הארגוני היה לצורך משימות חירום ומשימות המלחמה

כינרת צימרמן:       בחודש האחרון, לא יודעת אם אנחנו עובדים פחות קשה אבל כמו שנקרא, יש שגרת חירום או שגרת מלחמה אחרת

כינרת צימרמן:  חזרנו לתת תשומת לב ולתת את הדעת על קידום הוראות חוק ולראות איך אנחנו מאפשרים שזה יקרה

כינרת צימרמן:  יש לנו עיכובים

כינרת צימרמן:  הם לאו דווקא בגלל המלחמה אבל הם בוודאי לא קודמו בתקופת המלחמה

כינרת צימרמן:  יש פערים שקשורים להיבטים טכנולוגיים שאנחנו צריכים עוד לפתור אותם, להיבטים משפטיים, להיבטי כוח אדם, להיבטי מיקום של איפה היחידה תקום, איפה יהיה המשל"ט

כינרת צימרמן:  יש כל מיני היבטים שהם יותר פרוצדורליים וטכניים אבל כל אחד מהם וכולם ביחד בעצם הובילו אותנו כרגע למצב שאנחנו עובדים בכל הכוח

כינרת צימרמן:  יתכן שאנחנו נצטרך לבוא לוועדה ולבקש תוספת של זמן כדי לאפשר, להיערך לתחילת עבודת היחידה כמו שצריך במסגרת המלאה שהחוק נתן

כינרת צימרמן:  יכול להיות שאנחנו גם נצטרך להגיד, זה אנחנו יכולים, זה אנחנו לא יכולים, אבל אנחנו כרגע חזרנו לעבודה

כינרת צימרמן:  אנחנו עובדים מול המשרד

כינרת צימרמן:  אנחנו נקיים איתם את הישיבות הנדרשות במהלך התקופה הקרובה

כינרת צימרמן:  מבחינתנו בהתאם לכך נחזור לוועדה ונראה מה אנחנו צריכים מהוועדה

צביקה פוגל: כשאנחנו חוקקנו את החוק הזה הייתה לנו מטרה, היא לא השתנתה, לתת מענה והגנה מפני אלימות במשפחה

צביקה פוגל:  זה גם לא משתנה בזמן מלחמה, כלומר האיום הזה עדיין קיים, אז אני מבין את התהליך גם של גיבוש תפיסת ההפעלה שזה נכון מאוד שזה הדבר שצריך להוביל ואחרי זה נתרגם את זה לכוחות ומשימות, ואחרי זה לצאת למכרזים ולשבץ כוח אדם, ואחרי זה רכש

צביקה פוגל:  כל התהליכים האלה ברורים

צביקה פוגל:  הייתי רוצה לדעת בכל סעיף כזה איפה אנחנו נמצאים

צביקה פוגל:  בגדול, האם התחלנו אותו, האם הוא מתקיים, האם אנחנו יכולים לעזור במשהו, תקציבים, פתיחת פלונטרים, קשרים שקיימים?     

כינרת צימרמן: בחלק מהדברים אנחנו נמצאים בתהליכים מתקדמים, אבל אנחנו לא יכולים כרגע לפרט את זה כיוון שמדובר בהתקשרויות

צביקה פוגל: את מדברת על מכרזים, על התקשרויות

כינרת צימרמן: נכון, ששם יש קשיים

צביקה פוגל: אפשר לדבר על ההתקשרות

כינרת צימרמן: כן, אבל לא על תוכן ההתקשרות מן הסתם

צביקה פוגל: ברור

כינרת צימרמן: תפיסת ההפעלה כן נבנתה

כינרת צימרמן:  בהיבט הזה לדעתי אנחנו די מגובשים למרות שיש דברים שעלו תוך כדי מלחמה

כינרת צימרמן:  תפיסת הפעלה שמדברת רק על ג'י

כינרת צימרמן: פי

כינרת צימרמן: אס, אז יכול להיות שבגלל כל מיני דברים שעלו תוך כדי תקופת המלחמה מביאים למחשבה שרגע, יכול להיות שאנחנו צריכים להרחיב את הכלים, כי ג'י

כינרת צימרמן: פי

כינרת צימרמן: אס לא תמיד נותן מענה או לפעמים נותן מענה פחות מדויק

כינרת צימרמן:  אולי לא נעים לגלות יום אחד שכל המפוקחים שלך בביירות

כינרת צימרמן:  זה למשל דברים שעולים תוך כדי ואנחנו צריכים למצוא להם פתרונות, אבל הדברים נמצאים בעבודה

כינרת צימרמן:  אין לי כרגע משהו שאני יכולה להגיד מול הוועדה, יש לי התערבות בנקודה כזאת או ספציפית כי אנחנו נמצאים במצב שאנחנו היום מקדמים את העבודה מול המשרד

כינרת צימרמן:  אנחנו עובדים

כינרת צימרמן:  אנחנו עובדים, אנחנו מקדמים

כינרת צימרמן:  אם אנחנו נראה שבאיזשהו שלב אנחנו צריכים עוד תוספת זמן או איזשהו סיוע, אז אנחנו בהחלט נפנה, אבל כרגע אנחנו בעבודה מול המשרד

צביקה פוגל: יש כבר צוות שיודע שהוא הולך להיות זה שיעסוק בזה בעתיד?     

כינרת צימרמן: אין עדיין מינויים של אנשים שיודעים שזה יהיה התפקיד שלהם, אבל יש צוות שהוא בהחלט עושה את זה היום, שזה התפקיד שלו בנוסף על תפקיד אחר שלו, אבל זה מה שהם עושים

כינרת צימרמן:  יש צוות היגוי שמתחילת העבודה וגם היום זה התפקיד שלו

כינרת צימרמן:  התפקיד שלו לקדם את הקמת היחידה ותחילת עבודה

צביקה פוגל: מבחינתכם ברעיון המרכזי צוות ההיגוי אמור להיות כולו או חלקו גם זה שיוביל אחרי זה את המשימה?     

כינרת צימרמן: חלקו לדעתי כן אבל לא בהכרח

צביקה פוגל: הבנתי

כינרת צימרמן: כרגע זה חלק מהשלב הבא שבכוונתנו לעבור אליו

כינרת צימרמן:  השלב הבא בדיוק עכשיו זה השלב של למנות אנשים שזה יהיה התפקיד שלהם והם יתחילו לעשות כבר את זה כתפקיד בלעדי

צביקה פוגל: במערכת יחסי הגומלין שלכם בבניית תפיסת ההפעלה עם משרדי הממשלה, יש עם מישהו איזושהי חסימה, משהו שלא עובד?     

כינרת צימרמן: לא

כינרת צימרמן:  אולי נקדים את החברים פה ונגיד שבינתיים העבודה נעשתה רק בשב"ס כיוון שהעבודה מול שאר הגופים היא מבחינתנו לפחות החלק הפחות משמעותי לא בעבודה עצמה אלא בבניית תורת ההפעלה

כינרת צימרמן:  העבודה מול שאר הגופים יותר ברורה

כינרת צימרמן:  היא כתובה באופן מאוד ברור בחוק

כינרת צימרמן:  העבודה הפנימית אצלנו צריכה להיות קצת יותר מושלמת ויותר סגורה לפני שאנחנו יוצאים לעבודה עם הגופים האחרים

צביקה פוגל: חבריי חברי הכנסת, אם למישהו יש שאלות אז לא להתבייש

צביקה פוגל:  מישהו ממשרדי הממשלה רוצה להתייחס על מה נעשה אצלם?      

סאיד תלי: סאיד תלי, מנהל תחום טיפול באלמ"ב, משרד הרווחה

צביקה פוגל: אתה ציר מרכזי בעניין הזה

סאיד תלי: אנחנו אחראים ביישום החוק על הנושא של הערכת מסוכנות

סאיד תלי:  בעצם אנחנו לפני המלחמה כמובן, מייד עם חקיקת החוק, התיקון לחוק ואפילו בתקופת המלחמה למרות האטה, גם המשכו לקדם את הנושא של איוש וקליטה והכשרה של התקנים של מערך המסוכנות

סאיד תלי:  אפיינו את התפקידים, הכנו בעצם את החומרים לפרסום המכרזים של אותם תקני מעריכי מסוכנות

סאיד תלי:  התחלנו להכין את הכשרות מהירות ומרוכזות

צביקה פוגל: מרכיבי התפקיד לאנשים שתצטרכו עכשיו לגייס הם מרכיבי תפקיד שונים? זה משהו שהוא ייחודי?     

סאיד תלי: בעיקרון מדובר על עובדים סוציאליים יותר בכירים

צביקה פוגל: עם התמחות במשהו אחר?     

סאיד תלי: עם התמחות והכשרה מוקדמת בתחום אלמ"ב, ועליה אנחנו בעצם מקימים ומרחיבים את ההתמחות הייעודית בהערכת מסוכנות

סאיד תלי:  זה אנשים שכבר יש להם ניסיון בטיפול באלמ"ב, עברו הכשר ועסקו בהערכת מסוכנות

סאיד תלי:  אנחנו עכשיו רוצים עוד יותר להעמיק ולמקצע אותם בצורה יותר ייעודית לתפקיד הזה

סאיד תלי:  זה בעצם הדברים שאנחנו פועלים

צביקה פוגל: אתם מעריכים שתעמדו בתחום הזמן של השנה גם בתפיסת הפעלה, גם בהגדרת תפקיד וגם בגיוס האנשים?     

סאיד תלי: אנחנו נעשה את הכול שכן

סאיד תלי:  מבחינתנו התאריך מחייב

צביקה פוגל: אני שמח לשמוע שמשרד ממשלתי נענה להנחיות החוק

סאיד תלי: אני אומר שאנחנו מבחינתנו ערוכים לכיוון של אוגוסט

צביקה פוגל: אני מדבר על הרוח

צביקה פוגל:  הרוח מוצאת חן בעיניי

סאיד תלי: הרוח היא לגמרי שאנחנו רוצים לעמוד בזמנים

צביקה פוגל: יופי

ניב עמית: אפשר לשאול אותך משהו? מפי מי אתם לומדים על אלמ"ב?     

צביקה פוגל: רק שואל השאלה עם ההתפרצות, פעם הבאה שם, כתובת כדי שנדע על מה מדובר

ניב עמית: ניב מ"אבות למען צדק"

סאיד תלי: כל מי שלומד אלמ"ב, יש לנו בית ספר מרכזי שתפקידו להכשיר להתמקצעות במשימות ובתפקידים ייעודיים

סאיד תלי:  למשל בתחום של אלמ"ב צריך ניסיון מסוים, ותק מסוים בתחום הזה

סאיד תלי:  אנחנו מדבירם על אנשים עם תואר ראשון, לפעמים שני, ועל זה הם עוברים הכשרות של שנה ולפעמיים שנתיים כולל תרגול, כולל המון ידע מהארץ ומהעולם בכדי להיות מטפל בתחום אלמ"ב

סאיד תלי:       יש גם תחומים, למשל בשנים האחרונות יש לנו עו"ס מטפל בגברים, עו"ס מטפל בילדים נפגעי אלימות, דברים שאולי בעבר פחות היו אבל זה לגמרי התמקצעות

ניב עמית: השאלה שלי התייחסה לשלב ההתמקצעות

ניב עמית:  ממי אתם לומדים? מי המורים שלכם?     

סאיד תלי: המלמדים זה אנשים המובילים בארץ בתחום הזה

סאיד תלי:  אם אתה רוצה שמות, אני לא יודע אם זה המקום

צביקה פוגל: לא, לא

צביקה פוגל:  שאלות לעניין בהחלט

צביקה פוגל:  תודה

צביקה פוגל:       עוד מישהו, התייחסויות? קדימה, אל תתביישו

רחל ספירו: שלום רב, רחל ספירו, משרד המשפטים

רחל ספירו:  אני רק אגיד שאצלנו בהקשר של ההיערכות יש את ההיבט של סדרי הדין שצריכים התאמות בהמשך לחקיקה

רחל ספירו:  התחלנו לעבוד על זה לפני תקופת המלחמה

רחל ספירו:  - - - גם ישיבות אבל לצערי נדחו

רחל ספירו:  אנחנו נמשיך את העבודה

רחל ספירו:  אנחנו לא רואים סיבה או איזושהי התעכבות בהקשר הזה

צביקה פוגל: יש פניות אליכם ממשרדים אחרים לגבי המשמעויות המשפטיות לעניין הזה?     

רחל ספירו: עוד לא קיבלנו

רחל ספירו:  כן היינו בקשר עם המשרד לביטחון לאומי להבין איך בעקבות המלחמה הם עתידים להיערך בהקשר הזה

רחל ספירו:  אנחנו איתם בשיח אבל לא קיבלנו משהו מפורט יותר

צביקה פוגל: מעולה, תודה

צביקה פוגל:      הילה

מישל בוסקילה: הילה בוסקילה, הנהלת בתי המשפט

מישל בוסקילה:  מבחינת בתי המשפט נעשתה היערכות לעמוד בלוחות הזמנים שנקבעו בחוק

מישל בוסקילה:  נעשה הכול כדי לעמוד בלוחות הזמנים

מישל בוסקילה:  כרגע נראה שכן

מישל בוסקילה:  מבחינת היערכות אנחנו כמובן התחלנו לקיים פגישות פנימיות עם השותפים שלנו כדי לראות מה הם תהליכי העבודה בעיקר של העברת מסמכים

מישל בוסקילה:  הדברים בעבודה

צביקה פוגל: בדיונים לגיבוש הצעת החוק לקראת קריאה שנייה ושלישית הבנו שבתי המשפט הם ציר מרכזי בתהליך הזה

מישל בוסקילה: נכון, כי הם בעצם הגוף שנדרש להעביר את המסמכים ממקום למקום

מישל בוסקילה:  דן בתיק גם ברמה המהותית

מישל בוסקילה:  בעצם הוא מעין גורם אמצע כזה שמקשר בין כולם, למרות שיחידת הפיקוח היא זו שמקשרת בין כולם, אבל בית המשפט הוא אכסניה לטיעון המהותי והוא גם זה שבסוף נותן את הצווים בהתבסס על העמדות שמתקבלות מכל הגורמים

צביקה פוגל: האם השופטים יקבלו איזושהי הדרכה, איזשהו משהו לגבי התהליך הזה שאנחנו מקיימים?     

מישל בוסקילה: כן

מישל בוסקילה:  זה משהו שהוא יימצא במכון להשתלמויות שופטים וכמובן ייעשו הכשרות המתאימות כמו שאנחנו עושים בכל כניסה לתוקף של חוק חדש

צביקה פוגל: יפה מאוד, תודה

צביקה פוגל:       רצית לומר משהו?     

דניאל עטר: אני עו"ד דניאל רז, ממונה ארצי בתחום מעמד אישי בהנהלת הסיוע המשפטי במשרד המשפטים, כמובן מייצג את הסיוע, לא את המשרד, אבל אנחנו מייצגים שליש מהתיקים שמתנהלים בבתי משפט לענייני משפחה, אחד הצדדים מיוצג, בין אם זה אבות או זה

דניאל עטר:  אנחנו מבחינתנו ערוכים

דניאל עטר:  אנחנו כבר מחכים שזה יכנס לתוקף

דניאל עטר:  זה בוודאי יגביר את ההליכים המשפטיים, לפחות כך ההערכה שלנו, אבל אנחנו חושבים שיש צורך היערכות

דניאל עטר:  נשקול גם הכשרות אולי אם יש צורך כמובן ספציפי, לכשאנחנו נשמע שבאמת זה לקראת התחלה

צביקה פוגל: תראו, אנחנו הולכים להעניק פה משהו שלא היה קיים

צביקה פוגל:  אנחנו כולנו הולכים בעצם לעשות פה ניסוי וטעיה כדי לראות איך העסק הזה באמת עובד ועד כמה הוא באמת משמעותי למה שאנחנו רוצים להשיג בסוף, למנוע, להקטין, לצמצם, כל אחד שיבחר את המילים המתאימות לו, את כל הנושא של האלימות במשפחה

צביקה פוגל:  אלימות במשפחה, לא אלימות של גברים

צביקה פוגל:  אני אמשיך להזכיר את זה גם בדיונים האלה

צביקה פוגל:  חשוב שבאמת ניערך לזה כי רק ההיערכות של כולנו בסופו של דבר תאפשר לחוק הזה להביא לידי ביטוי את מה שאנחנו רוצים, אז אני שמח לשמוע את מה שאתם מדברים

צביקה פוגל:       משרד האוצר, אורלי ליימן עיני, בבקשה

צביקה פוגל:  תודה, אורלי, על ההצטרפות שלך

אורלי ליימן עיני: חיכיתי רבע שעה שיכניסו אותי, אז אם תוכלו להגיד מה השאלה

צביקה פוגל: סטטוס היערכות לקיום החוק למניעת אלימות במשפחה, מה שאנחנו קוראים איזוק אלקטרוני

אורלי ליימן עיני: כן, אז מבחינתנו כמשרד האוצר אין פה חסם

אורלי ליימן עיני:  אני מכירה שיש סוגיה של תקנים במשרד הרווחה שהמשרד לביטחון לאומי ומשרד הרווחה צריכים לפצח ביניהם

אורלי ליימן עיני:  יכול להיות שהם כבר הגיעו להסכמות ואני לא יודעת את זה כי אנחנו בעיקרון לא צד לזה

אורלי ליימן עיני:  מעבר לזה אני לא מכירה שום חסם

צביקה פוגל: אם יש לכם מה להעיר, תעירו, גם שב"ס וגם משרד הרווחה

צביקה פוגל:  זאת הזדמנות למרות שאורלי לא פה, היא איתנו בזום

צביקה פוגל:  הערות, רווחה? שב"ס? משהו שאתם צריכים ממנה ולא נפתר?      

אסף יגורי: אנחנו מציגים את הדרישות בהתאם למשרד לבל"מ, ודרכם אנחנו נעשה מול משרד האוצר

צביקה פוגל: אוקיי

צביקה פוגל:  אורלי, אתם קיבלתם דרישות מהמשרד לבל"מ בשביל להתחיל להיערך לקיום החוק? יש פה רכש לא קטן שצריך לעשות

אורלי ליימן עיני: לא קיבלנו דרישות

אורלי ליימן עיני:  יכול להיות שזה יהיה בדיון ב-2024

אורלי ליימן עיני:  בעיקרון אנחנו אמורים להיות מכוסים מבחינת 2023–2024 והם ידעו להיערך לזה בדיונים הקודמים, אבל אנחנו מנהלים שם שיח שוטף

אורלי ליימן עיני:  אני בטוחה שאם הם יצטרכו, הם יידעו לבקש

צביקה פוגל: בבקשה, נאור

נאור שירי: איזה תקנים חסרים? כשהחוק חוקק היה שיח על כמות האזיקונים

נאור שירי:  זה היה אז מתוקצב ב-200

נאור שירי:  זה מספיק?      

אורלי ליימן עיני: התקנים הם לא קשורים - - -      

נאור שירי: אמרתם שיש בעיה בתקנים, שרווחה מדברת עם בל"מ בנוגע למספר תקנים שחסרים

אסף יגורי: תפיסת ההפעלה הייתה שונה בין המשרד לבל"מ בשלב הראשון לתפיסת ההפעלה של שב"ס

אסף יגורי:  אם המשרד לבל"מ עבד עם מיקור חוץ או עם רכש חוץ - - -      

נאור שירי: שב"ס עובד בפנים?     

אסף יגורי: שב"ס עובד בפנים כהפעלה יחידתית

נאור שירי: אבל זה היה ידוע במעבר

אסף יגורי: זה היה ידוע בזמן קצר אחרי חקיקת החוק, אז אנחנו נערכים בהתאם אל מול המשרד לבל"מ, אל מול משרד האוצר

אסף יגורי:  נציג את הדרישות המיידיות ואני מאמין שאנחנו נקבל את - - -      

נאור שירי: כמה זמן זה כבר?      

אסף יגורי: אנחנו מדברים על מספר חודשים

צביקה פוגל: חמישה חודשים מאז שאישרנו את החוק

אסף יגורי: סך הכול בקצה זה חמישה חודשים

אסף יגורי:  בנינו תפיסות הפעלה שונות

אסף יגורי:  משרד בל"מ הכין תוכנית מאוד מפורטת וטובה שהעביר לנו את זה בצורה מסודרת

אסף יגורי:  אנחנו ניתחנו את זה בהתאם לתפיסת ההפעלה שלנו

אסף יגורי:  אנחנו מפעילים שלוש יחידות

נאור שירי: כמה תקנים זה?     

אסף יגורי: בסביבות 37 לא כולל - - -     

נאור שירי: שהם מתוקצבים

אסף יגורי: היו מראש

אסף יגורי:  אנחנו טיפה פתחנו את זה למקומות אחרים ואנחנו נציג את הכול בצורה סדורה למשרד לבל"מ

נאור שירי: אוקיי

נאור שירי:  מה בנוגע לצמידים?     

אסף יגורי: שלב ראשון זה 200 זוגות

נאור שירי: שזה היה בחצי שנה הראשונה, נכון?     

אסף יגורי: זה בשלב הראשון ואנחנו נתקדם בהתאם

נאור שירי: אתם מרגישים שבסוף שנה יש צורך ביותר?     

אסף יגורי: אנחנו עוד לא יודעים תאריך

נאור שירי: במהלך הזמן הזה מי מפעיל?      

כינרת צימרמן: החוק עוד לא התחיל לעבוד

כינרת צימרמן:  באוגוסט הוא אמור להתחיל לעבוד

צביקה פוגל: כל השלוש שנים הראשונות הן פיילוט

כינרת צימרמן: אנחנו עוד לא יודעים

נאור שירי: "אמור" זה נשמע קצת כזה סקפטי, אז זה לא יהיה

כינרת צימרמן: אנחנו מקווים שזה יהיה

נאור שירי: במה זה תלוי?     

כינרת צימרמן: זה תלוי בהרבה מאוד דברים

כינרת צימרמן:  כמו שאמרתי קודם, זה תלוי בהרבה מאוד רכיבים

כינרת צימרמן:  אנחנו מקווים שנצליח להתחיל לעבוד באוגוסט, אבל אם לא אנחנו נצטרך לבוא ולהגיד שאנחנו לא יכולים להתחיל באוגוסט

נאור שירי: בסטטוס כאילו באים ומציפים מה לא וזה נשמע כאילו את אומרת, אני לא רוצה להציף

כינרת צימרמן: זה לא שאני לא רוצה להציף

כינרת צימרמן:  אני אומרת שחלק מהדברים עדיין בעבודה פנימית של המשרדים ו לכן כרגע אנחנו אין לנו עוד מה לבוא ולהגיד, רגע, פה הבעיה

כינרת צימרמן:  ברגע שזה יהיה בעיות שבאמת אנחנו נראה שאי אפשר להתגבר עליהן ולהגיע לאוגוסט בלי שהתגברנו עליהן, אז נצטרך לחזור לוועדה ולהגיד, אנחנו צריכים עוד זמן

צביקה פוגל: מה שאומר מבחינתנו חברי הכנסת, שנצטרך לעשות מהר מאוד עוד דיון סטטוס ולבקש - - -      

נאור שירי: בדיון סטטוס אני יכול להבין מה לא עובד

נאור שירי:  אם מישהו יבין מה לא עובד או איפה צריך דחיפה או איפה צריך שיח או איפה צריך שנייה לדבר, אז אני אשמח שמישהו יסביר לי

נאור שירי:  אני לא הבנתי מה לא עובד או מה מתעכב, או שזה בגלל המלחמה או שאין מה או שזה הכול

אסף יגורי: מבחינת שב"ס תפיסת ההפעלה היא מאוד ברורה

נאור שירי: הבנתי, בניתם תפיסת הפעלה, ביקשתם תקנים מול משרד האוצר

אסף יגורי: בשלב מאוד מרכזי שזה יציאה בעצם למכרז והתאמה של המערכות - - -     

נאור שירי: מכרז פנימי?     

אסף יגורי: מכרז חיצוני

נאור שירי: אבל הם אמרו שהם מפעילים את זה עצמאי

כנרת מנגן אלמליח: יש מרכיבים - - -      

נאור שירי: פנימיים ויש חברה חיצונית

נאור שירי:  אוקיי, אז יוצאים למכרז

נאור שירי:  הבנתי

נאור שירי:  זאת אומרת זה רץ

אסף יגורי: אנחנו רצים במקביל

אסף יגורי:  צריך לזכור שאנחנו כמעט חודשיים בהקפאה

אסף יגורי:  כל מה שאנחנו מכינים או מתפעלים את היחידה ואת הכול - - -      

נאור שירי: היחידה היא יחידה שהוקמה אד הוק לזה

אסף יגורי: מוקמת

צביקה פוגל: היא עוד לא הוקמה

צביקה פוגל:  הם אמרו שיש רק צוות

אסף יגורי: אני יושב-ראש הצוות

נאור שירי: אתה עושה עוד משהו חוץ מזה?     

אסף יגורי: אני מפקד בית סוהר אלה

אסף יגורי:  יש לי קרוב ל-900 אסירים ועוד 400 - - -      

נאור שירי: בקטנה

אסף יגורי: בעברי הייתי מפקד יחידת - - -      

נאור שירי: בסדר, אני שואל רק מה אתה עושה עכשיו

נאור שירי:  אז אתה מפקד בית סוהר ואמור להקים את היחידה

אסף יגורי: אני אמור להקים את היחידה בתפיסה, ברעיון ובבניית היחידה על בסיס עברי

אסף יגורי:  הייתי מפקד יחידת צור, זה פיקוח על עברייני מין, וממונה על עבודות שירות

אסף יגורי:  ככה אנחנו מנסים לבנות תפיסת הפעלה מאוד ברורה וסדורה בהתאם להבנת ההפעלה - - -      

נאור שירי: אני רק רוצה להבין מה גורם לסקפטיות הניכרת מדבריה של כינרת?     

אסף יגורי: אני לא חושב שהיא הייתה סקפטית בכל - - -     

נאור שירי: במימיקה אני קלטתי סקפטיות

נאור שירי:  בדרך כלל אני לא מפספס

נאור שירי:  מה הגורם לאי יכולת להגיד, באוגוסט אנחנו שם?     

אסף יגורי: מראש סד הזמנים היה מאוד קצר

נאור שירי: שנה זה הרבה

אסף יגורי: זה לא הרבה להקמת יחידת תפעול, גיוס, הכשרה

נאור שירי: כן, אבל זה על מתודה קיימת שעשית גם בעבר

נאור שירי:  זה לא משהו שממציאים

אסף יגורי: אנחנו לא מכירים את היחידה ואיך היא עובדת, ומערכות אחרות

אסף יגורי:  אנחנו יודעים את ההבנה, לכן רצינו לטוס בתחילת אוקטובר עד נובמבר, כבר סגרנו את הכול בשביל ללמוד איך זה עובד הלכה למעשה ולא מתוך מחקרים ודברים שאנחנו יודעים, אבל הכול נקטע

אסף יגורי:  חזרנו לעבוד במרץ על הקמת היחידה בחודש האחרון

אסף יגורי:  אנחנו נקדם ישיבות תכופות עם המשרד לבל"מ, נגיע כמה שיותר מהר - - -     

מטי צרפתי הרכבי: סליחה, באוגוסט המעבר יהיה מאפס ל-100 או שיש איזושהי תפיסה? פשוט פספסתי את הפתיח, או שיש איזושהי מודולריות של ההפעלה?      

כינרת צימרמן: אנחנו עוד לא יודעים לענות על זה כרגע

כינרת צימרמן:  על פי חוק זה אמור להיות מאפס ל-100

כינרת צימרמן:  יכול להיות שאם אנחנו נראה שאפשר להתחיל להפעיל במתכונת מסוימת, אז גם את זה אנחנו נעשה

מטי צרפתי הרכבי: מאחר ואתם לא יודעים בעצם מה הצורך, אין עוד מיפוי כמה אזיקונים צריך

כינרת צימרמן: זה מופיע בתזכיר החוק

מטי צרפתי הרכבי: 200, יש תקציב

מטי צרפתי הרכבי:  אולי הצורך הוא יותר גדול

כינרת צימרמן: הצורך הוא לא קשור ליחידה

כינרת צימרמן:  אולי די בוודאות יש צורך יותר גדול

צביקה פוגל: החוק שחוקקנו מדבר על 200

צביקה פוגל:  כרגע אנחנו על 200

צביקה פוגל:  הוא מאפשר לנו אחרי זמן מסוים להעלות

מטי צרפתי הרכבי: מי מתעדף? אם יגיעו 500 בקשות או 500 אפיונים?     

צביקה פוגל: הם לא מתעדפים

מטי צרפתי הרכבי: המשטרה מתעדפת?     

צביקה פוגל: לא, בית המשפט

כינרת צימרמן: לשאלה הזאת יש מענה בהוראות החוק

כינרת צימרמן:  זה דברים שנידונו

כינרת צימרמן:  באמת שאלות שעלו פה במסגרת הדיונים בוועדה וניתן להם מענה

צביקה פוגל: תודה רבה, כינרת

צביקה פוגל:       בבקשה

טל הוכמן: טל הופמן, שדולת הנשים

טל הוכמן:  כמה דברים, דבר ראשון חשוב להגיד שהמלחמה, יש לה הרבה מאוד משמעויות

טל הוכמן:  יש לה גם משמעויות על אלימות במשפחה

טל הוכמן:  המשבר הגדול שאנחנו כולנו חווים וחוות גורם דווקא לצורך לזרז את התהליך ולא לדחות אותו

טל הוכמן:  הסיפור של אוגוסט זה אמנם איזשהו דד-ליין אבל אני חושבת שחשוב לדבר פה על פרקי זמן יותר קצרים, זאת אומרת מה היעדים עד אוגוסט ששב"ס והמשרד לביטחון לאומי צריכים לעמוד בו, אז זה עדיין לא הצלחתי להבין

טל הוכמן:  אני מבינה שבאוגוסט הציפייה להפעיל את 200 האזיקונים אבל מה עד אז? עד מתי מקימים את המוקד? עד מתי עושים את תפיסת ההפעלה? מתי יוצאים למכרז? הדברים האלה ממש לא ברורים, ואם לא נדע אותם פה, אני לא חושבת שאף אחד יידע אותם

טל הוכמן:      הדבר השני שלא הצלחתי להבין זה הסיפור של התקנים של משרד הרווחה

טל הוכמן:  כבר אז כשחוקקנו את החוק היה לנו דיון מאוד ארוך לגבי הסיפור הזה

טל הוכמן:  מי מממן את התקנים האלה? גם הנציגה של משרד האוצר לא הייתה ברורה לגבי זה

טל הוכמן:  אני חושבת שצריך לקבל על זה תשובות

טל הוכמן:  תודה

צביקה פוגל: בבקשה

צביקה פוגל:  מי ממן את התקנים של משרד הרווחה?      

סאיד תלי: כרגע זה על שולחן המנכ"ל שלנו

סאיד תלי:  אנחנו בעצם מחכים להנחיה שלו

סאיד תלי:  כמו שאמרה נציגת האוצר, זה עניין שהמשרד שלנו, המנכ"ל מול - - -, ימצאו לו פתרון

צביקה פוגל: אם זכרוני אינו מטעני, זה אמור להגיע בשיח שבין הרווחה לאוצר

הילה דולינסקי: הסיכום היה בכל מקרה שזה יילקח מכוח האדם הקיים במשרדי הממשלה, כשהשרים והמנכ"לים בעצם צריכים להגיע להסכמות מה המקור הספציפי

הילה דולינסקי:  נכון להיום אנחנו יודעים שהתקנים טרם הוקצו, אבל אנחנו יודעים שזה באמת נמצא על שולחנו של המנכ"ל בידיעת השר

נאור שירי: איזה מנכ"ל?     

צביקה פוגל: משרד הרווחה

טל הוכמן: ולגבי יעדים, עד אוגוסט? מה הדד-ליינים הקרובים?     

צביקה פוגל: כמו שאת מבינה כרגע אין אבל אנחנו נחייב אותם לקראת הדיון הבא להגיע עם היעדים האלה, בהחלט

צביקה פוגל:  בדיוק בשביל זה קיימנו את הדיון הזה

צביקה פוגל:       עוד התייחסויות? בבקשה, כנרת

כנרת מנגן אלמליח: בוקר טוב, כנרת, המשרד לביטחון לאומי

כנרת מנגן אלמליח:  כמה דברים: דבר ראשון לגבי הצפי ליישום החוק

כנרת מנגן אלמליח:  הערכת הזמנים שלנו הייתה שמהרגע שיוצא המכרז זה חמישה חודשים עד שיש התקשרות עם הזוכה בגלל תקנות חובת המכרזים, ולאחר מכן עוד חמישה חודשים עד שבעצם גוזרים את הסרט

כנרת מנגן אלמליח:  זה הנחת המוצא שהייתה לנו בזמנו

כנרת מנגן אלמליח:  זה חשוב לשים על השולחן

כנרת מנגן אלמליח:  דבר שני, לגבי התקצוב כרגע מה שמתוקצב זה 39 מיליון שקלים

כנרת מנגן אלמליח:  יש גם סיכום לגבי איגום תקציבים עם מרבית משרדי הממשלה

כנרת מנגן אלמליח:  הדרישה של הרווחה הייתה דרישה שהיא דרישה, שהתקבלה לאחר שהושג הסיכום התקציבי ולאחר שנעשה איגום המשאבים, אבל אני מאמינה שנוכל להסתדר

כנרת מנגן אלמליח:      לגבי הפוטנציאל של אוכלוסיית היעד שנשאלה פה השאלה, אנחנו כרגע מעריכים שהפוטנציאל הוא 400 בכל נקודת זמן נתונה, אז אני מאמינה ששלב א' ושלב ב' של 200 זוגות כן ייתן את המענה

כנרת מנגן אלמליח:  אנחנו כן יודעים שככל שיוחלט לבוא ולהחיל את הפיקוח הטכנולוגי גם בהליך הפלילי, אזי הפוטנציאל יגדל אבל אז נצטרך לתת לזה מענה הן בתיקוני חקיקה והן בפן המשאבי

כנרת מנגן אלמליח:       מה שגם חשוב לי להגיד זה שככל הנראה נצטרך תיקוני חקיקה נוספים לאחר ששב"ס יבואו ויציגו בפנינו את תפיסת ההפעלה ונקבל את ההתייחסויות גם של המשרד וגם של גורמי הממשל

צביקה פוגל: בדיוק בגלל זה תקננו את החוק הזה כהוראת שעה, כדי שיהיה לנו שלוש שנים לבחון ולתקן את מה שצריך

כנרת מנגן אלמליח: אבל יכול להיות שבגלל ששב"ס עדכנו את תפיסת ההפעלה, אז כן נצטרך עוד תיקוני חקיקה בשביל להחיל את החוק במסגרת הוראת השעה

צביקה פוגל: אוקיי

צביקה פוגל:  אנחנו צריכים להתחיל להתכנס ללוח זמנים אם אנחנו באמת רוצים לעשות תיקונים, כי כרגע אנחנו לא דוחים את שעת ההפעלה, אבל אנחנו נקיים מהר מאוד דיון נוסף כדי לראות איפה אנחנו יכולים לעזור ומה אנחנו צריכים לקדם

נאור שירי: אני רק אומר, כשזה יגיע לדיון להארכה אני אומר לך, גם אם צריך להאריך, גם אם לא, אני נגד להאריך

נאור שירי:  אם אני לא אבין למה מבקשים את ההארכה ומה הסטטוס, אז אין

נאור שירי:  זה כמו השיטור העירוני, עוד פעם יגיע עם ההארכה

צביקה פוגל: חבר הכנסת נאור שירי, לשם שינוי אני מסכים איתך

נאור שירי: אבל אתה צריך להצביע איתי

נאור שירי:  אתה מסכים איתי על הרבה דברים אבל אתה לא מצביע איתי

צביקה פוגל: אני מסכים איתך עד שאני נוכח שטעיתי ואז אני לא מצביע איתך

מטי צרפתי הרכבי: אדוני היושב-ראש, אולי באמת לבקש באופן מפורש את אבני הדרך לאור ציר הזמן עד אוגוסט כמו שאמרו כאן

צביקה פוגל: זה בדיוק מה שנבקש

מטי צרפתי הרכבי: ממש בצורה מובנית בכדי לראות שזה מתכנס ללוחות הזמנים

צביקה פוגל: הערה נכונה מאוד

צביקה פוגל:  תודה

צביקה פוגל:       בבקשה

אפרת שוקרון: שלום לכולם, אני אפרת שוקרון מארגון "נבחרות", נשים חרדיות לייצוג שוויון וקול

אפרת שוקרון:  אין לנו עדיין ייצוג אבל בשביל זה אנחנו כאן לתת את הקול לדברים שנוגעים לנשים חרדיות

אפרת שוקרון:       אני רוצה את הדברים הבאים רק להגיד לזכרה של רחלי בוחבוט שנרצחה לפני כשבועיים, ואני מקווה שזה יעזור במשהו להמשך

אפרת שוקרון:  יש איזושהי זווית מכיוון חרדי יותר שאני רוצה להתייחס אליו

אפרת שוקרון:  נשים חרדיות לא שונות מהסטטיסטיקה של אחת מתוך חמש, רק שאנחנו פחות נחשפים אל סוגי האלימות שקיימים, רק במקרי קיצון כמו שהיה לפני כשבועיים אבל זה עדיין קיים וזה מתחת לפני השטח

אפרת שוקרון:  בנוסף לזה יש עוד סוגי אלימות שמופעלים על נשים חרדיות, שהם לא כל כך רווחים במגזר הכללי, שזה אלימות קהילתית

אפרת שוקרון:  הרבה פעמים הבן אדם האלים מקבל גיבוי מהקהילה שלו, מהמערכת, מהרבנים, ממוסדות החינוך שבעצם משאיר את האישה לבד להתמודד מול מערכת מאוד אגרסיבית וחזקה

אפרת שוקרון:  יש את הנושא של אלימות דתית

אפרת שוקרון:  הוא משתמש בכוח ההלכה כביכול כדי לתת לעצמו יותר לגיטימציה

אפרת שוקרון:  הוא משתמש בהלכות שאולי היא לא לגמרי יודעת עד הסוף

אפרת שוקרון:  הוא יכול לקחת הלכה מסוימת ולנכס אותה אליו, ואין לה כל כך את הכלים להתמודד עם זה

אפרת שוקרון:  גם אלימות רוחנית, כל מה שקשור במוסכמות חברתיות, בתפקידים מגזריים, כל הדברים האלה שהם עוברים במסורות, ובעצם הוא משתמש בזה כנגדה

אפרת שוקרון:      אני חושבת שנשים חרדיות מרגישות יותר רחוקות ופחות שיש להן את האפשרות לפנות למשטרה

אפרת שוקרון:  מייד היא הופכת להיות מה שנקרא אצלנו 'מויסר', מלשין, כאילו היא מערבת

אפרת שוקרון:  היא גם כביכול פוגעת בעתיד של הילדים שלה, בשידוכים של הילדים שלה

אפרת שוקרון:  יש לה הרבה מאוד חסמים שאולי לא כל כך מוכרים לאנשים אחרים אבל זה קיים בתוך הקהילה וחשוב להתייחס לזה כדי שיהיה מספיק אמון במערכת לדעת

אפרת שוקרון:  רחלי לדוגמה, היא הייתה מוכרת כנפגעת, כמישהי שסובלת מאלימות

אפרת שוקרון:  אני רוצה לקוות שלאישה הבאה תהיה את הדלת היותר פתוחה כדי לבוא ולהרגיש שכשהיא באה ומתלוננת, יש לה גב ויש לה מישהו שיעמוד מאחוריה ויעזור לה

אפרת שוקרון:  תודה רבה

צביקה פוגל: תודה רבה לך

צביקה פוגל:  אין לך מושג כמה חשובה העדות הזאת שלך

צביקה פוגל:  הדברים שלך בהחלט מאירים אצלנו פנים נוספות ותודה שעשית את זה

מירב בן ארי: צריך להגיד שהמשטרה מפעילה חוקרות חרדיות

צביקה פוגל: את, חברת הכנסת מירב בן ארי רוצה לומר משהו

צביקה פוגל:  בבקשה

מירב בן ארי: לא, רק אני אומרת שיש חוקרות היום במשטרה, חרדיות

מירב בן ארי:  יש 'חדרים חמים'

מירב בן ארי:  היום זה כבר שונה מבעבר, לכן ההתנהלות אחרת

מירב בן ארי:       רציתי לשאול את שב"ס מה בעצם לוח הזמנים קדימה? מה יקרה בחודשים הקרובים? כשלייזר ישב בוועדה אז, לייזר היה המשנה למנכ"ל, נתן לנו גאנט אמיתי של כל חודש

מירב בן ארי:  מה התוכניות לחודשים הקרובים? מה עושים החודש? מה בפברואר? הבנתי שהייתם אמורים לטוס לחו"ל

מירב בן ארי:  למרות שהחברה היא ישראלית ברמת החייל, אז למה לטוס לחו"ל?     

כינרת צימרמן: ההתקשרות היא משהו אחד ולראות איך זה עובד זה משהו אחר

כינרת צימרמן:  אנחנו היינו צריכים ללכת לראות איך זה עובד בפועל

כינרת צימרמן:  כמו שאמרתי, במדינה אחת שכבר מפעילה את זה הרבה מאוד שנים, ממדינה אחרת שמפעילה את זה במשך שלוש שנים, במתכונת מאוד דומה למתכונת שהחוק שלנו בעצם קבע

מטי צרפתי הרכבי: איזה מדינות?     

מירב בן ארי: יש במדריד נגיד, ויש טיסה של מדריד כל יום לצורך העניין

מירב בן ארי:  מדריד זה פיילוט

צביקה פוגל: מירב, אם לא ניתן להם לענות, אנחנו לא נשמע את התשובה, רק את השאלה

צביקה פוגל:       בבקשה, כינרת

כינרת צימרמן: אני לא אכנס לדברים מאוד ספציפיים מול המדינות

כינרת צימרמן:  עלתה האפשרות לנסוע לספרד

כינרת צימרמן:  לנסוע לספרד עוד לפני המלחמה זה לא התאפשר

כינרת צימרמן:  היו עוד מדינות שהיו על הפרק, מדינות שזה כבר כן סוכם וכן הוסדר ואפילו נעשו כמה שיחות מקדימות עם הנציגים שם

כינרת צימרמן:  בסופו של דבר בגלל המלחמה זה לא התאפשר, אבל זה לא אומר שאנחנו לא בנינו תפיסת הפעלה כמו שאנחנו רואים אותה

כינרת צימרמן:       מבחינת הגאנט לנו יש גאנט

כינרת צימרמן:  אנחנו נסכם את הגאנט הזה קודם כל מול המשרד כי יש פה עוד כמה דברים שאנחנו צריכים לסגור מול המשרד, ויש עוד כמה דברים שאנחנו צריכים לפתור ברמה המשפטית שהם יותר מורכבים

כינרת צימרמן:  הדברים האלה הם לא מול תיקוני חקיקה שאנחנו צריכים לבוא לוועדה ולהגיד

כינרת צימרמן:  יש גם תיקוני חקיקה כמו שכנרת אמרה, שיכול להיות שכן נצטרך להביא לוועדה, אבל יש עוד דברים בהיבט של חוות דעת משפטיות, של איך לייצר התקשרויות, איך לייצר את המסגרת

כינרת צימרמן:  יש דברים שלוקחים זמן

מירב בן ארי: מתי החוק עבר?      

צביקה פוגל: ב-30 ביולי

מירב בן ארי: עד עכשיו לא שלחתם גאנט? את לא ראית את הגאנט בכלל

מירב בן ארי:  את יודעת שאני הבן אדם שתמיד בעדכם

מירב בן ארי:  הוא אפילו אמר לי, זה החברים שלך

מירב בן ארי:  אין לי בעיה, אני אוהבת אתכם, אבל לא עובדים ככה

מירב בן ארי:  לא יכול להיות שבסוף בבט"פ באגף התכנון אין גאנט של פעילות כשהחוק עבר בקיץ

מירב בן ארי:  זה לא יכול להיות

צביקה פוגל: מירב, בעובדה זה כנראה כן יכול להיות או שאנחנו לא יודעים הכול

מירב בן ארי: זה לא הגיוני שעובדים כך

צביקה פוגל: בואי ניתן להם להשיב

צביקה פוגל:  בבקשה, כינרת

כינרת צימרמן: שוב, אנחנו עשינו עם המשרד לביטחון לאומי מספר ישיבות

כינרת צימרמן:  הם יודעים את העמדה שלנו

כינרת צימרמן:  הם יודעים את תורת ההפעלה שלנו, אמנם לא ברמה של גאנט עדיין כי זה גם דברים שמשתנים

כינרת צימרמן:  עוד יש דברים שהיינו צריכים לבדוק אצלנו איך הם יכולים לקרות לפני שאנחנו באים ואומרים מה הגאנט

כינרת צימרמן:  יכולנו בקלות להגיד גאנט של שנתיים כי אין היתכנות אחרת, אבל אנחנו מנסים עדיין לבדוק אפשרויות שיקצרו את הזמנים

כינרת צימרמן:  אם נקודת המוצא הייתה שבאוגוסט או בספטמבר אנחנו היינו צריכים רק להתחיל לעבוד על מכרז, אז הגאנט היה מצביע על לפחות שנתיים קדימה

מטי צרפתי הרכבי: גבירתי, דבר החוק הוא מפורש

מטי צרפתי הרכבי:  אין לך את הפריבילגיה להחליט מה לוחות הזמנים

מטי צרפתי הרכבי:  את לוחות הזמנים קבע המחוקק

כינרת צימרמן: אני מסכימה, לכן אמרתי שאנחנו מנסים למצוא דרכים לקצר

כינרת צימרמן:  מצד שני אנחנו גם כפופים לעוד חוקים

כינרת צימרמן:  אם יש עוד חוקים שמחייבים אותנו לעבוד - - -      

נאור שירי: חובת המכרזים?      

כינרת צימרמן: למשל

נאור שירי: מה מכרז פה צריך לחכות שנתיים?     

כינרת צימרמן: יש פה לפחות בפוטנציאל שני מכרזים

נאור שירי: כמה סבוך זה?     

כינרת צימרמן: סבוך מאוד

נאור שירי: מכרז הפעלה לצימוד?     

כינרת צימרמן: חד משמעי

נאור שירי: כמה חברות יש כאלה?     

כינרת צימרמן: זה לא עניין של כמה חברות

כינרת צימרמן:  מספיק שיש לך לפחות שתיים בשביל שאתה צריך לפתוח מכרז

כינרת צימרמן:  אתה צריך לבנות את המכרז

כינרת צימרמן:  אני מדברת מניסיון על דברים שאנחנו כבר עושים בכלים שכרגע

מירב בן ארי: אבל אם זה פיילוט, אז אי אפשר אפילו - - -     

צביקה פוגל: למה אנחנו כל הזמן רק תוקפים? בואו נקשיב

מירב בן ארי: אנחנו בכלל לא תוקפים

מירב בן ארי:  מי שתוקפים אותם זה הנשים

מירב בן ארי:  אנחנו לא האירוע בכלל

מירב בן ארי:  אתה זוכר שעל החוק היה לנו ויכוח על שב"ס, שאני אמרתי - - -      

צביקה פוגל: אנחנו חוזרים עכשיו אחורה, מה אמרתי, מה לא אמרתי?     

מירב בן ארי: אני רוצה להגיד משהו דווקא חיובי

מירב בן ארי:  היה לי ויכוח איתך על שב"ס

מירב בן ארי:  אמרתי לך, הם לא מתאימים

מירב בן ארי:  זה בכלל תפיסה של חופש, זה תפיסה של מעצר

מירב בן ארי:  בסוף אמרת לי, מירב, זה ההחלטה והצבענו בעד ותמכנו

מירב בן ארי:  להיפך, הורדנו את כל ההסתייגויות כי באתי ואמרתי, אוקיי, צוק העיתים, שב"ס, יש להם סוג של איזוק, נלך איתם

מירב בן ארי:  זה רק אני אומרת בתור התחלה

מירב בן ארי:  עכשיו כשאנחנו באים לוועדה כמעט חצי שנה אחרי, באים ואומרים, אנחנו הסרנו, עשינו את העבודה, והיה לי ויכוח אדיר ואתם יודעים את זה, אבל וואנס הוחלט, וואנס קבע

מירב בן ארי:  באמת ציפיתי חצי שנה אחרי שיקרה משהו

מירב בן ארי:  זה כל מה שאני אומרת

מירב בן ארי:  אני לא תוקפת

מירב בן ארי:  אתם אחרונים שאני אתקוף אתכם, אתם יודעים את זה, אבל בסוף אנחנו חצי שנה אחרי

מירב בן ארי:  משהו של התקדמות, של שיח

צביקה פוגל: חבריי, חברי הכנסת, הרי מי שקבע וביקש את הדיון הזה זה אני

צביקה פוגל:  למה ביקשתי את הדיון הזה? מכיוון שהייתה לי את אותה תחושה שאתם מסתובבים איתה, שעברו חמישה חודשים ואני לא באמת רואה את ההתקדמות שחשבתי שצריכה להיות אחרי חמישה חודשים

צביקה פוגל:  רציתי לראות אם יש מקומות שבהם יש פלונטרים שאנחנו כחברי כנסת כן יכולים לסייע ולפתור אותם, אז גם אני לא ממש הבנתי איפה יש פלונטרים אבל מכיוון שגם לא קיבלנו את הגאנט ואת לוח הזמנים, אנחנו נקיים מהר מאוד עוד דיון וכן נבקש את הדברים האלה כדי לראות שהעסק הזה קורם עור וגידים ובסוף גם קורה, כי אחרת אם אנחנו רק נתווכח על החוק ולא על היישום שלו, לא נגיע לשום מקום

צביקה פוגל:  אם אתם יכולים לתת לנו איזשהו קצה גבולו של לוח זמנים או הבנות, אנחנו נשמח לדעת כבר היום

צביקה פוגל:       בבקשה, אסף

אסף יגורי: עוד פעם אני חוזר על מה שאמרתי קודם כשחברת הכנסת לא הייתה

אסף יגורי:  אנחנו עשינו הרבה מאוד פעולות בזמן הקצר מאוד שניתן לנו

אסף יגורי:  זה נקודת המוצא, שאנחנו קיבלנו את ההחלטה באוגוסט

אסף יגורי:  לא היינו שותפים לכל התהליך עד אוגוסט

אסף יגורי:  המשרד לבל"מ הוביל עבודה מאוד עמוקה, יסודית וטובה בהתאמה לתפיסת ההפעלה שלהם

אסף יגורי:  ברגע שזה עבר אלינו, מייד יום או יומיים אחרי הוקם צוות רחב כמו שאת רואה, עם הרבה מאוד נציגים, כל אחד עם בעלי המקצוע שרצנו במקביל בכדי לעמוד בכל המשימות העומדות לפתחנו כשב"ס ביחד ועם גופים נוספים

אסף יגורי:  זה משטרת ישראל, זה משרד הרווחה

אסף יגורי:  בנינו תרשים זרימה איך זה אמור לעבוד, איך זה אמור לפעול

אסף יגורי:  יש כרגע כמה פערים אמנם לא גדולים אבל מאוד משמעותיים בכדי לעמוד במשימה הזאת

אסף יגורי:  עשינו הרבה מאוד, אנחנו עושים הרבה מאוד

אסף יגורי:  צריך לזכור שאנחנו מה-7 באוקטובר במלחמה

אסף יגורי:  שב"ס במלחמה

אסף יגורי:  אנחנו כולנו בעלי תפקידים נוספים בכדי לעמוד במשימות נוספות

אסף יגורי:  אנחנו לא עצרנו

אסף יגורי:  אנחנו ממשיכים ביתר שאת גם בנושא הזה, ואנחנו נציג גאנט כמו שיושב-ראש הוועדה ביקש, עם תוכנית עתידית כדי לעמוד בכלל המשימות

אסף יגורי:  בסוף אני אומר, לא הכול תלוי בנו

אסף יגורי:  אנחנו נעשה כל מה שתלוי בשב"ס

אסף יגורי:  נעשה את המרב שזה יעמוד

אסף יגורי:  אנחנו לא נהיה חסם

צביקה פוגל: מעולה

צביקה פוגל:  תודה, אסף

צביקה פוגל:      עוד מישהו רוצה להתייחס לפני שאנחנו מסכמים? מירי? גלעד? חבריי, חברי הכנסת?      

נאור שירי: יש לי הרגשה שאתה יודע מה אני רוצה לומר

צביקה פוגל: אני גם אומר

צביקה פוגל:  חברים, יש לנו פה משימה משותפת

צביקה פוגל:  הצבענו עליה ביחד

צביקה פוגל:  אנחנו מתכוונים שזה יקרה

צביקה פוגל:       בבקשה

ארז מעודה: ארז, משטרת ישראל, ראש תחום מוקדים

ארז מעודה:  אנחנו כמשטרה ערוכים על כל האגפים, אגף המבצעים ואגף והחקירות והמודיעין

ארז מעודה:  אנחנו אמנם בקשר עם שב"ס אבל זה לא משהו שהתקדם עד לכדי מימוש תפיסת הפעלה, כי היא עדיין לא סדורה לחלוטין

ארז מעודה:  לכשזה יקרה אז אנחנו כמובן נתכנס לתוך הדבר הזה

ארז מעודה:  ישנם תקנים שסומנו במשטרה לטובת מימוש הפרויקט, אבל כאמור אנחנו מחכים להתקדמות התהליך ואנחנו ניכנס ביחד

צביקה פוגל: תודה רבה

צביקה פוגל:       מכובדיי, אנחנו אמנם נמצאים במלחמה אבל כמו שאמרתי בדברי הפתיחה שלי, אירועי האלימות בכלל והאלימות במשפחה, מסתבר לא פוחתים לגמרי בזמן מלחמה

צביקה פוגל:  יש דווקא כאלה שמנצלים את ההזדמנות

צביקה פוגל:  יש כאלה שמושפעים מהמתח, כל אחד מסיבותיו שלו

צביקה פוגל:  אנחנו חייבים לתת לזה מענה

צביקה פוגל:  חוק מניעת אלימות במשפחה, מה שאנחנו קוראים האיזוק האלקטרוני הוא שלב מאוד חשוב וקריטי בתוך כל התהליך הזה

צביקה פוגל:  אנחנו נתעקש שהוא יתקיים גם בזמן

צביקה פוגל:  אני מבין את המשמעות של המלחמה, אבל אם לא נראה פה איזשהו גאנט מתואם ומסוכם על ידי המשרד לביטחון לאומי בשיתוף שירות בתי הסוהר, משרד הרווחה, משרד המשפטים, הנהלת בתי המשפט, כל הגורמים האחראים לעניין, אז אנחנו נגיע ל-30 ביולי 2024 ונשאל את עצמנו למה החוק הזה לא נכנס לתוקף ולמה הוא לא מבוצע, ואני לא מתכוון להגיע לפינה הזאת

צביקה פוגל:  אנחנו בתקופה המאוד קרובה, חודש-חודשיים נקיים דיון נוסף שבו אני ארצה לראות את הגאנט הזה, אבל עד אז צריך לדאוג לשני דברים מאוד משמעותיים: אחד, שזה ייכנס לסעיפים התקציביים של 2024 כי אנחנו מבינים שהולכים להיות שם כל מיני גזירות וקיצוצים

צביקה פוגל:  זה מסוג הדברים שאנחנו לא יכולים לסבול, איזשהו קיצוץ

צביקה פוגל:      אנחנו מאוד רוצים לראות במפגש הקרוב, מעבר לגאנט גם שיבוץ כוח אדם שאמור להתחיל בתהליך הזה

צביקה פוגל:  אני ממליץ בחום ואל תיתנו לי להתעקש על זה, קבלו את זה כהמלצה, להתחיל לקיים איזשהו פיילוט שלושה-ארבעה חודשים לפני כניסת החוק לתוקפו כדי לראות שבאמת אנחנו מסוגלים להריץ את זה

צביקה פוגל:  אתם האנשים שיודעים לעשות את זה הכי טוב

צביקה פוגל:  עליכם אנחנו סומכים, אז צריך לראות שגם זה נכנס לתוקף

צביקה פוגל:       אנחנו גם נשמח לשמוע כמה דגשים מתפיסת ההפעלה של משרד הרווחה על כל הנושא של הערכת המסוכנות המיוחדת לעניין הזה

צביקה פוגל:  תנו לנו את הכלים כדי שנבין איך באמת אנחנו מיישמים את החוק הזה

צביקה פוגל:  בסופו של דבר נדמה לי שאין אף אחד פה מסביב לשולחן הזה שלא רוצה שהחוק הזה יכנס לתוקף ויכנס כמו שצריך

צביקה פוגל:  כרגע אנחנו לא דוחים שום דבר

צביקה פוגל:  אנחנו קובעים שבדיון הבא נגיע מוכנים יותר

נאור שירי: הגאנט, לא שיוגש בדיון הבא

צביקה פוגל: הוא יוצג לנו בדיון הבא

נאור שירי: אבל אפשר אולי להעביר את זה לפני

צביקה פוגל: אנחנו נקבל אותו מראש ונהיה מוכנים עם השאלות

מטי צרפתי הרכבי: אדוני, אולי בגאנט גם להתייחס לממשקי עבודה, משרד הרווחה, משטרת ישראל, לא רק טכני, מוקד

צביקה פוגל: זאת המשמעות של גאנט

צביקה פוגל:  זה לא לוח זמנים, כי הגאנט זה תלות של אחד לשני

מטי צרפתי הרכבי: אבל גם את הממשקים

צביקה פוגל: אני סומך על המשרד לביטחון לאומי שיידעו להכין את זה ולהציג לנו את זה כמו שצריך

צביקה פוגל:  אנחנו נשמח לקבל את זה כמה שבועות לפני כדי שנוכל גם אנחנו כחברי כנסת להתכונן לדיון

צביקה פוגל:       תודה רבה לכולם, המשך יום מוצלח